钦定古今图书集成/理学汇编/文学典/第120卷 > 《与晋安王令》同前
## 钦定古今图书集成/理学汇编/文学典/第120卷 > 《与晋安王令》同前

明北兖到长史，遂相系凋落，伤怛悲惋，不能已巳。去
岁陆太常殂殁，今兹二贤长谢。陆生资忠履贞，冰清
玉洁，文该四始，学遍九流，高情胜气，逌然直上。明公
儒学稽古，淳厚笃诚，立身行道，始终如一。倘值夫子，
必升孔堂。到子风神开爽，文义可观，当官莅事，介然
无私，皆海内之俊乂，《东序》之秘宝。此之嗟惜，更复何
论。但游处周旋，并淹岁序，造膝忠规，岂可胜说，幸免
祗悔，实二三子之力也。谈对如昨，音言在耳，零落相
仍，皆成异物。每一念至，何时可言。天下之宝，理当恻
怆。近张新安又致故，其人文笔弘雅，亦足嗟惜。随弟
府朝，东西日久，尤当伤怀也。比人物零落，特可伤惋，
属有今信，乃复及之。